OpenLLM-France/wikimedia huggingface dataset:
# Telescopi d'infraroig

Un telescopi d'infraroig és un telescopi que utilitza la llum d'infraroig per detectar cossos celestes. La llum infraroja és un dels diversos tipus de radiació present en l'espectre electromagnètic.
    Tots els objectes celestes amb una temperatura per sobre del zero absolut emeten alguna forma de radiació electromagnètica. Per tal d'estudiar l'univers, els científics fan servir diversos tipus diferents de telescopis per detectar aquests tipus de radiació emeses en l'espectre electromagnètic. Aquesta radiació es pot trobar en raigs gamma, raigs X, ultravioleta, llum visible regular (òptic), així com en els telescopis d'infrarojos.

## Comparació selectiva

La llum visible és d'aproximadament 0,4 μm a 0,7 μm, i 0,75 μm a 1000 μm (1 mm) és un rang típic per a l'astronomia infraroja, astronomia d'infraroig proper, a astronomia submil·limètrica.
Selecció de telescopis infrarojos espacials :
| Nom | Any | Longitud d'ona |
| IRAS | 1983 | 5–100 μm |
| ISO | 1996 | 2,5–240 μm |
| Spitzer | 2003 | 3–180 μm |
| Akari | 2006 | 2–200 μm |
| Herschel | 2009 | 55–672 μm |
| WISE | 2010 | 3–25 μm |
| JWST | Planificat | 0,6–28,5 μm |

## Telescopis infrarojos actuals

* Infrared Telescope Facility, 1979–
* Gornergrat Infrared Telescope, 1979–2005
* Infrared Optical Telescope Array, 1988–2006
* United Kingdom Infrared Telescope, 1979–
* Spitzer Space Telescope, 2003

## Galeria

* Diversos telescopis infrarojos
* Observatori espacial IRAS
* Observatori espacial Spitzer
* Observatori espacial Herschel
* Observatori espacial WISE
* Observatori espacial James Webb

## Vegeu també

* Astronomia infraroja

## Notes

* ↑ «Space Infrared Telescope Facility Launch» (en anglès) p. 35. NASA. [Consulta: 22 abril 2014].
* ↑ JPL: Herschel Space Observatory: Related Missions
# Telescopi catadiòptric

Els telescopis catadiòptrics són una modalitat del telescopi reflector força recent. Va ser inventat a la dècada dels 30 per Bernard Schmidt, que treballava tallant lents i miralls. És un sistema que combina dos miralls i un lent. Seguint el principi bàsic del telescopi Cassegrain, la diferència consisteix en l'addició del lent corrector a l'extrem frontal del tub òptic.

## Estructura

L'estructura del telescopi catadiòptric està composta en termes generals, d'una lent correctora a la boca del telescopi, que envia el feix de llum rebut al mirall situat al fons del tub; aquest mirall porta incorporat en el seu centre un forat o forat d'una mida calculada. El feix de llum és reflectit fins a un altre mirall, (el secundari) que al seu torn torna a enviar el feix de llum, comprimit cap a l'orifici del primari, aquí és recollit per l'ocular o pel mirall diagonal i d'aquí a l'ocular. Hi ha diversos dissenys de catadiòptric, el més comú i utilitzat és el model Schmidt-Cassegrain.

## Tipus
### Catadiòptric Schmidt-Cassegrain

El disseny catadiòptric més conegut és el Schmidt-Cassegrain. El seu principal benefici és que és altament portàtil. Això el converteix en el telescopi més àmpliament comercialitzat. La combinació d'obertura i longitud focal és bona per a usos generals, permetent així gaudir l'observació de planetes, estrelles dobles, la Lluna, els planetes, nebuloses, cúmuls i galàxies.

#### Avantatges

* Varietat d'obertures disponibles al mercat. (3 "a 16")
* La longitud focal no implica longitud de l'instrument. Són els telescopis més curts.
* Altament portàtils. Es munten i desmunten amb facilitat.
* Hi ha un ampli rang d'accessoris disponibles.
* El seu preu és moderat.
* Són menys sensibles a vibracions, com les provocades pel vent.

#### Desavantatges

* El disseny és sensible a la curvatura de camp. Corregible amb el Reductor / Corrector.
* L'obstrucció del mirall secundari és d'un 30% del diàmetre, reduint així el contrast i nitidesa.

### Catadiòptric Maksutov

Un altre catadiòptric és el Maksutov. Visiblement la seva característica més evident és el gruix del lent corrector, en forma de menisc còncau, amb una gran profunditat. El centre del vidre del corrector és aluminitzat en la seva cara interior, per convertir-se simultàniament en mirall secundari. Els telescopis catadiòptric Maksutov combinen gran obertura, longitud focal llarga, alt contrast i excel·lent nitidesa, ja que l'àrea aluminitzada al corrector és molt petita. La seva construcció és complicada i el seu preu, costós.

## Vegeu també

* Retroreflector
* Catadiòptric
# Thomas Horsfield

Thomas Horsfield (Filadèlfia, 12 de maig del 1773 – Londres, 24 de juliol del 1859) fou un metge i naturalista estatunidenc.
Horsfield estudià Medicina a la Universitat de Pennsilvània. El 1800 viatjà per primera vegada a Java per a treballar-hi de metge. El 1811 la Companyia Britànica de les Índies Orientals havia pres l'illa als neerlandesos. Després, Horsfield es dedicà sobretot a recollir plantes i animals per al seu amic Thomas Raffles. Hagué de marxar de Java el 1819 pel seu mal estat de salut. Anà a Londres per a treballar de conservador del Museu de la Companyia Britànica de les Índies Orientals.
Horsfield descrigué 89 noves espècies d'ocells (28 juntament amb altres científics) i alguns animals foren anomenats en honor seu, com ara Testudo horsfieldii i Myophonus horsfieldii.

## Referències

* ↑ Horsfield, Thomas (1773-1859), physician and naturalist, de D. T. Moore, a la versió en línia del Dictionary of National Biography
# Thomas Huckle Weller

Thomas Huckle Weller (Ann Arbor, EUA, 1915 - Needham, 2008) fou un bacteriòleg estatunidenc guardonat amb el Premi Nobel de Medicina o Fisiologia l'any 1954.

## Biografia

Va néixer el 15 de juny de 1915 a la ciutat d'Ann Arbor, població situada a l'estat estatunidenc de Michigan. Va estudiar Medicina a la Universitat de Michigan i Harvard, on conegué John Franklin Enders, i posteriorment s'especialitzà en bacteriologia i immunologia.

## Recerca científica

Durant la seva estada a l'Hospital Infantil de Boston, on coincidí amb el seu amic John Franklin Enders i Frederick Chapman Robbins, s'interessà per les resistències bacterianes de la poliomielitis. Els treballs de Weller, Enders i Robbins van millorar les tècniques de cultiu de virus en teixits vius, permetent donar un gran pas en el maneig d'aquests microorganismes, produint-se un avanç en la lluita de malalties d'etiologia vírica.
L'any 1954 els tres metges estatunidencs foren guardonats amb el Premi Nobel de Medicina o Fisiologia pels seus treballs sobre virologia i bacteriologia, en especial sobre la Poliomielitis. Aquests treballs van permetre que altres equips d'investigadors de la Universitat de Pittsburgh, dirigits per Jonas Edward Salk, poguessin obtenir la primera vacuna amb virus morts contra la poliomielitis.
Així mateix Weller aconseguí tractar l'esquistosomosi, malaltia parasitària produïda pel cuc Platyhelminthes, i fou el primer a aïllar el virus de l'herpes i la varicel·la.
Morí el 23 d'agost de 2008 a Needham (Estats Units), a l'edat de 93 anys.

## Enllaços externs

* «Thomas Huckle Weller» (en anglès). The Nobel Prize. The Nobel Foundation.
# Thomas Lebas

Thomas Lebas (Pau, 14 de desembre de 1985) és un ciclista francès, professional des del 2012 i actualment a l'equip Kinan Cycling Team. Els seus millors resultats els ha obtingut en proves del calendari de l'UCI Àsia Tour i de l'UCI Àfrica Tour.

## Palmarès

* 2008
** Vencedor d'una etapa a la Volta a Tarragona
* 2009
** 3r de la Volta a Navarra
* 2010
** 1r al Tour de Lot-et-Garonne
* 2011
** 1r al Circuit de Saône-et-Loire
** 1r al Gran Premi del Pays d'Aix
* 2013
** 1r a la Volta a Hokkaidō i vencedor d'una etapa
* 2014
** 1r al Tour de Sétif
** Vencedor d'una etapa al Tour de Constantina
** Vencedor d'una etapa al Tour de Guadalupe
* 2015
** 1r al Tour de les Filipines
** Vencedor d'una etapa al Tour de Guadalupe
* 2017
** 1r al Tour de Flores i vencedor d'una etapa
** Vencedor d'una etapa al Tour de Kumano
* 2018
** Vencedor d'una etapa al Volta al Japó
* 2019
** 1r a la Volta a Indonèsia
** Vencedor d'una etapa al Tour de Kumano
** Vencedor d'una etapa al Tour de l'Ijen

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
# Tit Furfani Pòstum

Tit Furfani Pòstum (en llatí Titus Furfanius Postumus) va ser un dels jutges que va participar en la causa contra Tit Anni Papià Miló l'any 52 aC.
Probablement va ser pretor l'any 51 aC i propretor a Sicília el 50 aC i el 49 aC. En aquest darrer any l'havia de succeir Postumi, que es va negar a fer-ho. L'any 45 aC sel torna a mencionar com a propretor de Sicília però amb títol de procònsol.

## Referències

* ↑ [https://quod.lib.umich.edu/m/moa/acl3129.0003.001/520?page=root;rgn=full+text;size=100;view=image;q1=PostumusSmith,+William+(ed.).+Dictionary+of+Greek+and+Roman+Biography+and+Mythology.+Volum III.++Boston:+Little,+Brown+&+Comp.,+1867,+p. 512. ]
# Tit Genuci Augurí

Tit Genuci Augurí (en llatí Titus Genucius Augurinus) va ser un magistrat romà. Formava part de la família dels Augurí, una branca patrícia de la gens Genúcia.
Va ser elegit cònsol l'any 451 aC i va renunciar al càrrec per passar a ser membre del primer decemvirat. No el van incloure en el segon. En la disputa del 445 aC sobre l'admissió de plebeus al consolat, Augurí va recomanar als patricis que fessin algunes concessions.

## Referències

* ↑ Smith, William (ed.). Dictionary of Greek and Roman Biography and Mythology. Vol. I. Londres: Walton and Maberly, 1841, p. 419.
# Thyle

El Thyle és un riu de Bèlgica, afluent del Dijle que neix a la confluència d'uns rierols fonts a l'oest del poble de Sart-Dames-Avelines i Tilly i que desemboca al Dijle a Court-Saint-Étienne a la província de Brabant Való.
El Thyle creua l'Abadia de Villers-la-Ville a la qual va ser canalitzat per accionar els molins i alimentar la fàbrica de cervesa. El primer esment escrit Thila (segle X) designava tant el Thyle com el Dijle. Significa aigua de color marró. Al segle xix, els dos noms van diferenciar-se. A l'edat mitjana hi havia almenys quatre molins (Chevlipont, La Roche, Faux i Suzeril). Al segle xix, a Court-Saint-Étienne, la foneria Henricot va instal·lar-se a la riba per tal de poder utilitzar l'energia hidràulica. La indústria, l'excés d'adob i l'aigua usada domèstica són fins avui una font de pol·lució força elevada de l'aigua.
El 1998, unes 48 entitats públiques i privades van concloure un «contracte de riu» per la part valona de la conca del Dijle, per tal de realitzar un pla d'acció per a renaturalitzar els cursos d'aigua, millorar la qualitat de l'aigua i augmentar la biodiversitat. En el marc d'aquest programa, va construir-se una planta de depuració i col·lectors de l'aigua usada. Un tram entubat a Court-Saint-Étienne va ser reobert i revitalitzat. A poc a poc, la qualitat de l'aigua millora però excepte per uns petits afluents de qualitat bona, l'aigua del Thyle només pot qualificar-se de mitjana.

## Fauna

Al Thyle i els seus afluents es poden observar-se madrilletes veres, gasterosteids, cavilats i truites comunes. Les ribes boscoses i els estanys van atreure ocells com el bitó comú, becadell comú, milà reial, blauet i picot negre. La zona està protegida en el marc del programa europeu Natura 2000.
* Un riu-font del Thyle a Sart-Dames-Avelines
* El Thyle creua el centre històric de Sart-Dames-Avelines
* Pont al Thyle a l'oest de Villers-la-Ville
* A l'oest de Villers-la-Ville

## Afluents

* Ry Saint-Bernard
* Ry Pirot
* Ry Sainte-Gertrude
* Ry Saint-Jean-Baptiste
* Orne

## Referències

* 1 2 Rossignol, Marc. La Thyle, une rivière qui coule à côté de chez vous… (pdf) (en francès). Court-Saint-Étienne,: CCBW-Contrat de rivière Dyle et affluents [Consulta: 21 juliol 2021].
* ↑ La qualité des eaux dans le bassin de la Dyle, Web del CCBW, consulta el 4 de maig de 2012 (en català: La qualitat de les aigües a la conca del Dijle)

## Bibliografia

* Delcorps, Cathy; Tricot, Jean-Marie; Walgraffe, Pierre. Histoire(s) en Dyle. Des hommes et des rivières en Brabant wallon [Història/històries del Dijle. Sobre els homes i els rius al Brabant Való] (en francès). Court-Saint-Etienne: Editorial del Centre Culturel du Brabant Wallon, 2005, p. 130.
             A Wikimedia Commons hi ha contingut multimèdia relatiu a: Thyle
# Tonton Tapis (equip ciclista)

L'equip Tonton Tapis-GB va ser un equip ciclista belga que competí professionalment el 1991. L'any següent es va fusionar amb el Del Tongo-MG Boys creant així el GB-MG Boys Maglificio.

## Principals resultats

* Critèrium Internacional: Stephen Roche
* Giro dels Apenins: Dirk De Wolf
* Setmana Catalana: Stephen Roche

### A les grans voltes

* Tour de França
** 1 participació (1991)
** 0 victòria d'etapa:

## Enllaços externs

* Plantilles a firstcycling.com Arxivat 2017-08-12 a Wayback Machine.
* Plantilles a memoire-du-cyclisme.eu
# Teresa Toda

Teresa Toda (Porto Alegre, Brasil, 24 de juny de 1950) és una periodista basca.

## Biografia

El seu pare era un diplomàtic espanyol. Durant la seva infància i joventut, va viure a Xile, al Brasil, als Estats Units (Los Angeles) i a Londres. L'any 1968 va començar els estudis de periodisme a Espanya, a la Universitat de Navarra, dirigida per l'Opus Dei. Es va implicar en moviments polítics d'esquerra, nacionalistes i antifranquistes, per la qual cosa va ser expulsada juntament amb una quarantena d'estudiants més. Va tornar a Londres on va treballar per a The Law Society Gazette i després a Visnews (agència de notícies de televisió). L'any 1971 va tornar a Madrid per acabar els seus estudis i va treballar al diari ABC, coneixent així les dificultats del periodisme sota el franquisme. Posteriorment es va traslladar a Barcelona, on va treballar al Gabinet de Premsa del sindicat CCOO durant els primers anys de la "transició" espanyola. També va col·laborar en un setmanari català.
Va començar a treballar com a corresponsal del diari basc Egin a Madrid el 1984. L'any 1989, després de l'atac a trets de dos diputats bascos a Madrid mentre estaven sopant, (un d'ells, Josu Muguruza, també era el seu redactor a Egin), va haver de traslladar-se al País Basc. Va treballar primer com a redactora de la secció política basca i, del 1992 al 1998, com a redactora en cap adjunta. Egin va ser clausurat pel jutge Baltasar Garzón el juliol de 1998. El tancament del diari va comportar un procediment judicial contra el redactor en cap, vuit membres de la junta i Teresa Toda. A l'espera del judici, va treballar a la revista del sindicat LAB. Durant aquests anys, esdevingué membre de la Junta del PEN Basc, i s'implicà en activitats de defensa de la llibertat d'expressió a diversos nivells.
El judici va començar l'any 2005 a l'Audiència Nacional de Madrid. Van rebre condemnes dures, que després el Tribunal Suprem va reduir. Finalment va complir sis anys complets, tots a presons molt allunyades de casa seva. Durant aquest temps, va mantenir la seva relació amb el PEN basc i, a través d'ells, amb el PEN Internacional; Va rebre desenes de cartes i targetes cada Nadal d'escriptors d'arreu del món, i ella mateixa va escriure cartes donant suport als periodistes kurds empresonats. Va ser alliberada l'any 2013, i des d'aleshores ha reprès les seves activitats a la Junta del PEN Basc i a favor de la llibertat d'expressió.
També ha traduït diversos llibres sobre resolució de conflictes, de l'anglès a l'espanyol.

## Referències

* ↑ «Zohardia». zohardia.esy.es. Arxivat de l'original el 2016-03-04. [Consulta: 7 octubre 2015].
* ↑ «Ten years after closure of the newspaper Egin and Egin Irratia radio». www.baietz.org. Baietz Fundazioa. [Consulta: 7 octubre 2015].
* ↑ «Euskal PEN - Basque PEN». Euskal PEN - Basque PEN. [Consulta: 7 octubre 2015].
* ↑ Chandan, Sukant. «SONS OF MALCOLM: 42 WELL-KNOWN BASQUE COUNTRY ACTIVISTS ARRESTED». SONS OF MALCOLM, 04-12-2007. Arxivat de l'original el 2016-03-05. [Consulta: 7 octubre 2015].
* ↑ «PEN International». www.pen-international.org. [Consulta: 7 octubre 2015].
# Tienda en Veo

Tienda en Veo va ser un canal de televisió espanyol dedicat a la venda de productes i serveis comunament anomenats telebotiga, vidència i concursos de Call TV les 24 hores del dia. Pertanyia al grup Unidad Editorial (Veo7, Marca TV).
El mes de setembre, el Ministeri d'Indústria va exigir a Veo Televisión el tancament immediat de Tienda en Veo a la TDT, ja que considerà que estava vulnerant el límit de quatre emissions simultànies que recull la Llei General Audiovisual. Aquest mateix dia també es va exigir el tancament de Canal Club. Dies abans, el Govern també va exigir el tancament de Cincoshop a Gestevisión Telecinco pels mateixos motius. El canal va cessar les seves emissions el 21 de desembre de 2010.

## Referències

* ↑ Sánchez, Carlos Alberto «Tienda en Veo: la teletienda de Veo Televisión cierra en TDT». ADSLzone, 21-12-2010 [Consulta: 30 desembre 2010]. «Còpia arxivada». Arxivat de l'original el 2010-12-30. [Consulta: 31 desembre 2010].
# Tienshanita

La tienshanita és un mineral de la classe dels silicats. Rep el nom de ls muntanyes Tien Shan, a on es troba la glacera Dara-i-Pioz, la seva localitat tipus.

## Característiques

La tienshanita és un silicat de fórmula química KNa₃Na₆Ca₂Ba₆Mn₆(Ti$^{4+}$,Nb)₆B₁₂Si$_{36}$O$_{114}$(O,OH,F)$_{11}$. Va ser aprovada com a espècie vàlida per l'Associació Mineralògica Internacional l'any 1967. Cristal·litza en el sistema hexagonal. La seva duresa a l'escala de Mohs es trona entre 6 i 6,5. Segons la classificació de Nickel-Strunz, la tienshanita pertany a «09.CL: Ramificacions úniques de 6 enllaços de [Si₆O$_{18}$]$^{12-}$".

## Formació i jaciments

Va ser descoberta a la glacera Dara-i-Pioz, a la regió sota subordinació republicana (Tadjikistan). Es tracta de l'únic indret de tot el planeta on ha estat descrita aquesta espècie mineral.

## Referències

* ↑ «Tienshanite» (en anglès). Mindat. [Consulta: 11 gener 2020].
# Torre Lligé

La Torre Lligé és un edifici del municipi de Cardedeu (Vallès Oriental) protegit com a bé cultural d'interès local.

## Descripció

És un edifici civil, Ajuntament. Alineat a tres carrers. Està format per planta baixa i dos pisos. La coberta és composta a quatre vessants. A la planta baixa de la façana principal sobresurt un cos de coberta plana coronat per una balustrada, formant un porxo tancat per arcs. La façana principal és de composició simètrica. Els elements formals i decoratius són historicistes. De la coberta es sobresurt una torre mirador. La part de darrer de l'edifici correspon al jardí.

## Història

Segons l'extracte dels acords municipals del secretari Artigues, en 1884 s'inicia un període d'intensa activitat constructiva amb un gran nombre d'expedients (Plec de l'Arxiu Municipal). Aquesta eufòria constructiva coincideix amb un bon moment de l'economia local. És el moment també de l'arribada dels primers estiuejants-cardedeuencs establerts a Barcelona que construeixen a la vila.

## Referències

* 1 2 3 4 «Torre Lligé». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 2 setembre 2015].
# Torre Llimona

La torre Llimona és un edifici d'Alella protegit com a bé cultural d'interès local.

## Descripció

És una casa senyorial caracteritzada especialment per la barreja d'elements arquitectònics. L'edificació principal del conjunt està formada per una planta baixa, dos pisos i coberta de quatre vessants, així com una torre lateral situada en un angle, de base circular i coberta amb teulada cònica de ceràmica bicolor, que trenca l'esquema essencialment cúbic de la resta del conjunt.
Hi ha altres construccions laterals annexes, més baixes i cobertes amb terrats i terrasses. Els elements arquitectònics i constructius utilitzats donen un caire historicista: finestres lobulades suportades per columnetes, quadrifolis i elements neomedievals, així com alguns elements clàssics com les columnes que suporten la torre lateral i les balconades amb baranes de ferro.

## Història

La casa s'assenta sobre els fonaments d'una antiga masia, de la qual ja no en queda res.
La propietat de la terra corresponia al 1710 a Anton Roca, però anteriorment fou de la família Sors. Al segle xviii la posseïa Joan Llimona, del qual agafa el nom actual. Avui pertany als seus descendents, la família Sensat.

## Referències

* 1 2 3 4 «Torre Llimona». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 23 agost 2014].
* ↑ Andreu, Pep; Cruz, Marga (fotografies). Modernisme al Maresme. L'arquitectura entre dos segles. Marga Cruz (ed.), 2009, p. 11. ISBN 97884936655319.
# Tomás Burgos Gallego

Tomás Burgos Gallego (Valladolid, 21 d'abril de 1962) és un polític espanyol.

## Biografia

Va cursar estudis de Medicina a la Universitat de Valladolid, sense acabar-los (fitxa del Congrés: Medicina i Cirurgia. Universitat de Valladolid). Completa el seu currículum no universitari amb dos títols a Direcció d'Institucions Sanitàries i un "màster Executiu en Gestió Sanitària". Com altres polítics, ha estat embolicat en la polèmica pel fet que en algun moment ha figurat al seu CV i amb el seu consentiment aparent el títol de metge o llicenciat en Medicina sense realment ser-ho. Diplomat al V Programa de Lideratge per a la Gestió Pública (PLGP), IESE Business School Universitat de Navarra, a Madrid i diplomat en Programa Executiu de Gestió per a Parlamentaris que imparteix l'IE (Institut d'Empresa) Business School. Després de l'escàndol del màster de Cifuentes, va esborrar tots els seus màsters i títols del seu currículum vitae.El 9 de gener va deixar el seu escó al Congrés. A la seva fitxa del Congrés no apareix la "Declaració d'Activitats" ni tampoc "Declaració de Béns i Rendas" malgrat les 5 legislatures en què va ocupar escó. Triat diputat nacional per la circumscripció de Valladolid a les eleccions generals celebrades el 20 de desembre de 2015 al Congrés dels Diputats. Cap de llista electoral del Partit Popular per aquesta província.
L'11 de novembre de 2016 el Govern va anunciar que seguiria exercint les funcions com a secretari d'Estat de Seguretat Social.
Burgos ha falsejat i després rectificat el seu currículum en què figuraven títols que mai va arribar a posseir, com el de Llicenciat en medicina.

## Activitat com a polític professional

* Vicepresident segon de la Comissió de Treball i Afers Socials
* Vocal de la Comissió de Cooperació Internacional per al Desenvolupament
* Vocal de la Subcomissió sobre la Política d'Immigració (154/10)
* Secretari General de la Presidència. Conselleria de la Presidència, Administració Pública i Interior. Junta d'Andalusia

## Referències

* ↑ Llibertat Digital. «[http:// www.libertaddigital.com/fotos/curriculum-politicos-1002126/ Polítics amb currículums inflats.]». [Consulta: 16 març 2011].
* ↑ page/portal/Congrés/Congrés/Diputats/BusqForm?_piref73_1333155_73_1333154_1333154.next_page=/wc/fichaDiputado&idDiputado=270&idLegislatura=10 Cerca por formulari
* ↑ http://cadenaser.com/emisora/2016/11/11/radio_valladolid/1478888452_237101.html
* ↑ https://politica.elpais.com/politica/2012/02/12/actualidad/1329072084_198272.html
| Precedit per: Octavio Granado | Secretari d'Estat de la Seguretat Social 2011-2018 | Succeït per: Octavio Granado |